VZN č. 3/2003

Štatút mesta Žilina

Mestské zastupiteľstvo v Žiline

v súlade s čl. 67 a 68 Ústavy Slovenskej republiky a podľa § 24 ods. 1 písm. c) a § 6 ods. 1 zákona SNR č. 369/1990 Zb. o obecnom zriadení v znení neskorších predpisov

schvaľuje tento

Štatút mesta Žilina

PREAMBULA

Úvodné ustanovenie

Štatút mesta Žilina (ďalej len štatút) upravuje podrobnosti o postavení, právomoci a pôsobnosti orgánov samosprávy mesta Žilina, zriaďovaní a právomoci orgánov mestského zastupiteľstva, o hlasovaní obyvateľov mesta, o rozpočte, o majetkovom postavení a hospodárení mesta, o povinnostiach a oprávneniach poslancov, stanovuje symboly mesta a spôsob udeľovania čestného občianstva mesta, mestských cien a vyznamenaní, upravuje postavenie a práva výborov mestského zastupiteľstva.
Základnou úlohou Mesta pri výkone samosprávy je starostlivosť o všestranný rozvoj jej územia a potreby jej obyvateľov. Mesta Žilina tvorí súčasť priestorovej a sídelnej štruktúry Slovenska s významným historickým i súčasným kultúrno-spoločenským poslaním.

HLAVA PRVÁ

Postavenie a pôsobnosť mesta

Čl. 1

Postavenie mesta

1.	Mesto Žilina je samostatným samosprávnym územným celkom Slovenskej republiky, združuje občanov, ktorí majú na jej území trvalý pobyt, organizácie a podniky, právnické subjekty, ktoré v nej sídlia alebo tu vykonávajú svoju činnosť.
2.	Mesto Žilina je právnickou osobou, ktorá za podmienok ustanovených zákonom 1) a týmto štatútom samostatne hospodári s vlastným majetkom, so svojimi finančnými zdrojmi a s majetkom vo vlastníctve štátu, ktorý mu bol zverený. 
3.	Ukladať mestu povinnosti alebo zasahovať do jeho oprávnení možno len zákonom a na základe medzinárodnej zmluvy.
4.	Mesto Žilina ma právo združovať sa s inými obcami a mestami v záujme dosiahnutia spoločenského prospechu. Mesto spolupracuje s okolitými obcami a svoje vzťahy rieši spravidla vzájomnými dohodami. 

Čl. 2

Územie mesta

1.	Územie mesta Žilina je zložené z mestských častí, ktoré majú vlastné katastrálne územie. Je ohraničené vyznačením rozsahu v evidencii nehnuteľností mesta. 
2.	Mesto Žilina sa člení na 19 mestských častí a nasledovnými názvami: Staré  mesto, Hliny, Hájik, Solinky, Vlčince, Rosinky, Trnové, Mojšová Lúčka, Bytčica, Závodie, Bánová, Žilinská Lehota, Strážov, Budatín, Považský Chlmec, Vranie, Zádubnie a Zástranie. Celková plocha mesta činí 8 005 ha.
3.	Osobitné postavenie má historická časť mesta ohraničená ulicami: Pivovarská, R. Zaymusa, Kuzmányho, J. M. Hurbana a Hlinkovým námestím, ktorú tvorí mestská pamiatková rezervácia. Jej postavenie upravuje všeobecne záväzné nariadenie. 2) 
4.	Mestské zastupiteľstvo určuje mestské časti s vlastným, spravidla katastrálnym územím, ktoré je hranicami volebných obvodov.
5.	Zlučovanie a rozdeľovanie mesta upravuje ustanovenie § 2a ods. 1-6 zákona o obecnom zriadení.
6.	Mesto sa môže rozdeliť, ak nové obce budú mať katastrálne územie alebo súbor katastrálnych území tvoriaci súvislý územný celok, najmenej 3 000 obyvateľov, ak urbanisticky nesplynuli s ostatnými časťami mesta. Mesto nemožno rozdeliť, ak do rozvoja odčleňovanej časti mesta boli vložené investície od ktorých je závislé celé mesto. 
7.	Mesto určuje a mení nariadením názvy obcí a iných verejných priestranstiev na vlastné náklady.
8.	Mesto určuje stavbám súpisné a orientačné čísla, vedie ich evidenciu a udržuje ju v súlade so skutočným stavom v zmysle ustanovenia § 2c, ods. 1-3 zákona o obecnom zriadení.

Čl. 3

Obyvatelia mesta

1.	Na samospráve mesta sa zúčastňujú:
a)	obyvatelia mesta (občania, ktorí majú na území mesta trvalý pobyt), 3)
b)	iné osoby, ktoré na území mesta majú nehnuteľný majetok, alebo v meste trvale pracujú a platia miestnu daň alebo miestny poplatok,
c)	sú v meste prihlásený na prechodný 4) alebo dlhodobý pobyt, 5)
d)	majú čestné občianstvo mesta.
2.	Obyvatelia mesta majú právo:
a)	voliť orgány samosprávy mesta a byť volení do orgánov samosprávy mesta, 
b)	hlasovať o dôležitých otázkach života a rozvoja mesta (miestne referendum).
3.	Obyvatelia mesta a iné osoby, ktoré sa zúčastňujú na samospráve mesta majú právo:
a)	zúčastňovať sa na zasadnutiach mestského zastupiteľstva a na verejných zhromaždeniach obyvateľov mesta a vyjadrovať na nich svoj názor,
b)	obracať sa so svojimi podnetmi a sťažnosťami na orgány mesta,
c)	používať obvyklým spôsobom mestské zariadenia a ostatný majetok mesta, slúžiaci na verejné účely,
d)	požadovať ochranu svojej osoby a rodiny a svojho majetku, nachádzajúceho sa v meste,
e)	požadovať pomoc v čase náhlej núdze.
4.	Obyvatelia mesta a iné osoby, ktoré sa zúčastňujú na jeho samospráve, sa podieľajú na rozvoji a zveľaďovaní mesta, poskytujú pomoc jeho orgánom. V súvislosti s tým sú povinní:
a)	ochraňovať majetok mesta a podieľať sa na nákladoch mesta,
b)	podieľať sa na ochrane a na zveľaďovaní životného prostredia v meste,
c)	napomáhať udržiavať poriadok v meste,
d)	poskytovať podľa svojich schopností a možností osobnú pomoc pri likvidácii a odstraňovaní následkov živelnej pohromy alebo havárie v meste.
5.	Mesto je povinné poskytnúť obyvateľom mesta nevyhnutnú okamžitú pomoc v jeho náhlej núdzi, spôsobenej živelnou pohromou, haváriou alebo inou podobnou udalosťou, najmä zabezpečiť mu prístrešie, stravu alebo inú materiálnu pomoc. 

HLAVA DRUHÁ

Samospráva mesta

Čl. 4

Samospráva

1.	Mesto samostatne rozhoduje a uskutočňuje všetky úkony súvisiace so správou mesta a jeho majetku, všetky záležitosti, ktoré ako jej samosprávnu pôsobnosť upravuje osobitný zákon, ak takéto úkony podľa zákona nevykonáva štát alebo iná právnická osoba alebo fyzická osoba. 
2.	Samosprávu mesta vykonávajú obyvatelia mesta:
a)	orgánmi mesta,
b)	hlasovaním obyvateľov mesta,
c)	verejným zhromaždením obyvateľov mesta.
3.	Mesto pri výkone samosprávy najmä:
a)	vykonáva úkony, súvisiace s riadnym hospodárením s hnuteľným a nehnuteľným majetkom mesta a s majetkom vo vlastníctve štátu, dočasne ponechaným mestu do užívania,
b)	zostavuje a schvaľuje rozpočet mesta a záverečný účet,
c)	vykonáva správu miestnych daní a poplatkov,
d)	usmerňuje ekonomickú činnosť v meste, najmä vydáva záväzné stanoviská k začatiu investičnej a podnikateľskej činnosti právnických a fyzických osôb v meste s investičným alebo podnikateľským zámerom, zaujíma stanoviská k využitiu miestnych zdrojov, k zámerom ich činnosti, ak sa týkajú záujmov obyvateľov mesta,
e)	vykonáva výstavbu, údržbu a správu miestnych komunikácií, verejných priestranstiev, mestských cintorínov, kultúrnych, športových a ďalších mestských zariadení, miestnych kultúrnych pamiatok a stavieb,
f)	zabezpečuje verejno-prospešné služby a to odvoz komunálneho odpadu a čistenie mesta, správu a údržbu verejnej zelene a verejného osvetlenia, zásobovanie vodou, odvádzanie odpadových vôd a verejnú dopravu,
g)	utvára a chráni zdravé podmienky a zdravý spôsob života a práce obyvateľov mesta, chráni životné prostredie, ako aj utvára podmienky pre zabezpečenie zdravotnej starostlivosti, vzdelanie, kultúru, záujmovú umeleckú činnosť, telesnú kultúru a šport,
h)	plní úlohy na úseku ochrany spotrebiteľa a utvára podmienky na zásobovanie mesta
i)	obstaráva a schvaľuje územno-plánovaciu dokumentáciu sídelných útvarov a zón a koncepciu rozvoja jednotlivých oblastí života mesta, obstaráva a schvaľuje programy rozvoja bývania a spolupôsobí pri utváraní vhodných podmienok na bývanie v meste,
j)	vykonáva vlastnú investičnú a podnikateľskú činnosť v záujme zabezpečenia potrieb obyvateľov mesta a rozvoja mesta,
k)	zakladá, zriaďuje, zrušuje a kontroluje svoje rozpočtové a príspevkové organizácie a iné právnické osoby a zariadenia,
l)	organizuje hlasovanie obyvateľov mesta o dôležitých otázkach života a rozvoja mesta,
m)	zabezpečuje verejný poriadok v meste, nariadením môže ustanoviť činnosti, ktorých vykonávanie je zakázané alebo obmedzené na určitý čas alebo na určitom mieste,
n)	vedie mestskú kroniku v štátnom jazyku,
o)	zabezpečuje ochranu kultúrnych pamiatok v rozsahu osobitných predpisov a dbá o zachovanie prírodných hodnôt, 8)
p)	vykonáva osvedčovanie listín a podpisov na listinách,
r)	plní úlohy na úseku sociálnej pomoci v rozsahu podľa osobitného predpisu. 9) 
4.	Ak zákon pri úprave pôsobnosti mesta neustanovuje, že ide o výkon prenesenej pôsobnosti štátnej správy, platí, že ide o výkon samosprávnej pôsobnosti mesta.
5.	Mesto spolupracuje v záujme svojho rozvoja s politickými stranami a politickými hnutiami, s občianskymi združeniami a inými právnickými osobami, ako aj s fyzickými osobami pôsobiacimi v meste.

Čl. 5

Vzťah mesta a štátu

1.	Na mesto možno zákonom preniesť niektoré úlohy štátnej správy, ak je ich plnenie týmto spôsobom racionálnejšie a efektívnejšie. S prenesením úloh na mesto štát poskytne mestu potrebné finančné a iné materiálne prostriedky. Rozsah prenesenej pôsobnosti je vymedzený v prílohe č. 1 tohto štatútu.
2.	Výkon štátnej správy prenesený na mesto zákonom riadi a kontroluje vláda. Mesto pri rozhodovaní o právach a povinnostiach fyzických osôb a právnických osôb vo veciach preneseného výkonu štátnej správy koná podľa osobitných zákonov a iných všeobecne záväzných právnych predpisov; v ostatných prípadoch sa riadi aj uzneseniami vlády a internými normatívnymi aktmi ministerstiev a iných ústredných orgánov štátnej správy.
3.	Mesto podlieha dozoru štátu v rozsahu vymedzenom osobitnými zákonmi. 10)
4.	V záujme plnenia úloh mesto spolupracuje s orgánmi štátu. Orgány štátu poskytujú mestu pomoc v odborných veciach a potrebné údaje z jednotlivých evidencií vedených orgánmi štátu a podieľajú sa na odbornej príprave zamestnancov mesta a poslancov mestského zastupiteľstva. Mesto poskytuje orgánom štátu potrebné údaje pre jednotlivé evidencie vedené orgánmi štátu alebo pre úradné konania v rozsahu vymedzenom osobitnými zákonmi.
5.	Mesto poskytuje súčinnosť pri zabezpečovaní kancelárskych priestorov a iných nebytových priestorov pre štátny orgán, ktorý má na jeho území sídlo alebo pracovisko.

Čl. 6

Všeobecne záväzné nariadenia mesta

1.	Mesto môže vydávať všeobecne záväzné nariadenia na plnenie úloh samosprávy (ďalej len “samosprávne VZN”) a všeobecne záväzné nariadenia na plnenie úloh štátnej správy (ďalej len “správne VZN”).
2.	Samosprávnym VZN mesto uplatňuje svoju samostatnú legislatívnu pôsobnosť. Na vydanie samosprávneho VZN nie je potrebné osobitné splnomocnenie uvedené v zákone. Samosprávne VZN nesmie byť v rozpore s Ústavou Slovenskej republiky, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada Slovenskej republiky a ktoré boli ratifikované a vyhlásené spôsobom ustanoveným zákonom.
3.	Správnym VZN mesto uplatňuje prenesenú pôsobnosť na základe splnomocnenia zákona a v jeho medziach. Správne VZN nesmie byť v rozpore s Ústavou Slovenskej republiky, ústavnými zákonmi, medzinárodnými zmluvami, ktoré boli ratifikované a vyhlásené spôsobom ustanoveným zákonom, so zákonmi, s nariadeniami vlády a so všeobecne záväznými predpismi ministerstiev a ostatných ústredných orgánov štátnej správy.
4.	Nariadenie sa musí vyhlásiť. Vyhlásenie sa vykoná vyvesením nariadenia na úradnej tabuli v meste najmenej na 15 dní; účinnosť nadobúda pätnástym dňom od vyvesenia, ak v ňom nie je ustanovený neskorší začiatok účinnosti. V prípade živelnej pohromy alebo všeobecného ohrozenia, ak je to potrebné na odstraňovanie následkov živelnej pohromy alebo na zabránenie škodám na majetku, možno určiť skorší začiatok účinnosti nariadenia.
5.	Vyvesenie nariadenia na úradnej tabuli v meste je podmienkou jeho platnosti.
6.	Nariadenia sú každému prístupné na Mestskom úrade v Žiline (ďalej len “mestský úrad”) a zverejňujú sa aj na internetovej stránke mesta.

Čl. 7

Účasť obyvateľov mesta na samospráve

1.	Mestské zastupiteľstvo vyhlási hlasovanie obyvateľov mesta (miestne referendum), ak ide o:
a)	zlúčenie mesta s iným mestom alebo obcou, rozdelenie alebo zrušenie mesta, ako aj o zmenu názvu mesta, 
b)	odvolanie primátora, 
c)	petíciu skupiny obyvateľov mesta, ktorú podpísalo aspoň 30% oprávnených voličov do orgánov samosprávy mesta. 
2.	Mestské zastupiteľstvo vyhlási hlasovanie obyvateľov mesta o rozdelení mesta, ak sú splnené podmienky rozdelenia uvedené v osobitnom zákone. 13)
3.	Mestské zastupiteľstvo vyhlási hlasovanie obyvateľov mesta o odvolaní primátora, ak 
a)	o to petíciou požiada aspoň 30% oprávnených voličov do orgánov samosprávy mesta,
b)	hrubo alebo opakovane zanedbáva povinnosti primátora, porušuje Ústavu Slovenskej republiky, ústavné zákony, zákony a ostatné všeobecne záväzné právne predpisy,  
4.	Mestské zastupiteľstvo môže vyhlásiť hlasovanie obyvateľov mesta o odvolaní primátora, ak neprítomnosť alebo nespôsobilosť primátora na výkon funkcie trvá dlhšie ako šesť mesiacov. 
5.	O návrhu podľa odseku 3 písm. a) druhého bodu tohto článku rozhoduje mestské zastupiteľstvo nadpolovičnou väčšinou hlasov všetkých poslancov.
6.	Petíciu podľa odseku 1 písm. c) tohto článku overujú aspoň traja poslanci určení mestským zastupiteľstvom, ktorí nemôžu byť členmi petičného výboru, a primátor; primátor neoveruje petíciu na vyhlásenie hlasovania obyvateľov mesta o odvolaní primátora. Ak petícia spĺňa náležitosti ustanovené osobitným zákonom 14) a ak ide o rozdelenie mesta, aj ďalšie náležitosti podľa osobitného zákona, 15) mestské zastupiteľstvo vyhlási hlasovanie obyvateľov mesta tak, aby sa uskutočnilo do 90 dní od doručenia petície mestu; to platí aj v prípade petície na vyhlásenie hlasovania obyvateľov mesta o odvolaní primátora.
7.	Mestské zastupiteľstvo môže vyhlásiť hlasovanie obyvateľov mesta aj pred rozhodnutím o ďalších dôležitých veciach samosprávy mesta.
8.	Výsledky hlasovania obyvateľov mesta sú platné, ak sa na ňom zúčastnila aspoň polovica oprávnených voličov do orgánov samosprávy mesta, a ak bolo rozhodnutie prijaté nadpolovičnou väčšinou platných hlasov účastníkov hlasovania obyvateľov mesta. Mestské zastupiteľstvo vyhlási výsledky hlasovania obyvateľov mesta do troch dní od doručenia zápisnice o výsledkoch hlasovania na úradnej tabuli.
9.	Na prerokovanie mestských vecí môže mestské zastupiteľstvo zvolať verejné zhromaždenie obyvateľov mesta alebo jej časti.

HLAVA TRETIA

Financovanie a rozpočet mesta

Čl. 8

Rozpočet mesta

1.	Rozpočet mesta vyjadruje ekonomickú samostatnosť samosprávy mesta. Obsahuje finančné vzťahy k právnickým a fyzickým osobám, pôsobiacom na spravovanom území, ako aj k občanom žijúcim na tomto území. Rozpočet zahŕňa aj finančné vzťahy k štátnemu rozpočtu Slovenskej republiky (účelové a neúčelové dotácie).
2.	Rozpočet mesta, jeho zmeny a kontrolu jeho čerpania schvaľuje mestské zastupiteľstvo.
3.	Pred schválením musí byť rozpočet mesta zverejnený najmenej 15 dní na úradnej tabuli mesta. 

Čl. 9

Rozpočtové provizórium

1.	Ak nebude rozpočet mesta na príslušný rok schválený pred 1. januárom rozpočtového roka, riadi sa rozpočtové hospodárstvo v čase od 1. januára rozpočtového roka do schválenia rozpočtu mestským zastupiteľstvom rozpočtovým provizóriom. 
2.	Rozpočtové príjmy a výdavky uskutočnené v čase rozpočtového provizória sa zúčtujú do rozpočtu mesta po jeho schválení.

Čl. 10

Príjmy rozpočtu mesta

Príjmy rozpočtu mesta tvoria:
1.	Daňové príjmy:
a)	podiely na daniach v správe štátu, 
b)	výnosy z miestnych daní a miestnych poplatkov,
2.	Nedaňové príjmy:
a)	príjmy z podnikania a z vlastníctva majetku,
b)	administratívne a iné poplatky a platby,
c)	výnosy z pokút za uložené priestupky,
3.	Kapitálové príjmy:
a)	príjem z predaja kapitálových aktív,
4.	Účelové a neúčelové dotácie zo štátneho rozpočtu SR,
5.	Návratné zdroje financovania,
6.	Prostriedky z mimorozpočtových peňažných fondov,
7.	Iné príjmy.

Čl. 11

Výdavky rozpočtu mesta

Výdavky rozpočtu mesta tvoria:
a)	výdavky spojené so samosprávnou činnosťou mesta,
b)	výdavky na rozvojové a ekologické programy,
c)	výdavky a príspevky pre mestské rozpočtové a príspevkové organizácie,
d)	dotácie a návratné finančné výpomoci právnickým a fyzickým osobám hospodársky činným v meste,
e)	výdavky na emisiu vlastných cenných papierov a na úhradu výnosov ich majiteľov a na ich splácanie, ako aj výdavky na nákup cenných papierov a iných subjektov,
f)	výdavky na komplexnú bytovú výstavbu,
g)	pôžičky a splátky prijatých pôžičiek,
h)	výdavky na sociálnu výpomoc obyvateľom mesta,
i)	úhrada návratných finančných výpomocí zo štátneho rozpočtu Slovenskej republiky,
j)	výdavky ustanovené osobitnými predpismi.

Čl. 12

Rozpočtový proces a pravidlá rozpočtového hospodárenia

1.	Rozpočet mesta sa zostavuje na obdobie jedného kalendárneho roka. V náväznosti na zákon NR SR o štátnom rozpočte.
2.	Rozpočtové prostriedky môžu byť použité iba do konca rozpočtového roka a to len na účely, na ktoré boli rozpočtom určené.
3.	Primátor vo svojej pôsobnosti zodpovedá za hospodárne a efektívne používanie rozpočtových prostriedkov. 
4.	Rozpočtovými opatreniami sú:
a)	presuny rozpočtových prostriedkov medzi jednotlivými úlohami v rámci rozpočtu,
b)	povolené prekročenie rozpočtu,
c)	viazanie rozpočtových prostriedkov v rámci rozpočtu.

Čl. 13

Porušenie rozpočtovej disciplíny

1.	Subjekty, ktoré neoprávnene použijú alebo zadržia prostriedky rozpočtu alebo účelových fondov sú povinné vrátiť finančné prostriedky v rovnakej výške rozpočtu alebo účelových fondov. Zároveň sú povinné zaplatiť  príslušné penále zo zadržania alebo neoprávnene použitej sumy za každý deň omeškania a za každý deň neoprávneného použitia poskytnutých prostriedkov najmä však do výšky tejto sumy. 
2.	Vrátené sumy a výnos penále sú príjmom príslušného rozpočtu. 

Čl. 14

Finančné usporiadanie

1.	Po skončení rozpočtového roka mesto finančne usporiada svoje hospodárenie. 
2.	Prebytky hospodárenia rozpočtu koncom roka neprepadajú a sú zdrojom tvorby mimorozpočtových peňažných fondov. Prípadný schodok svojho hospodárenia vyrovná mesto predovšetkým z rezervy svojho schváleného rozpočtu alebo z mimorozpočtových peňažných fondov. 
3.	Mesto vedie účtovníctvo podľa osobitného zákona 11) Ročnú účtovú uzávierku Mesta overuje auditor. 
4.	Mestské zastupiteľstvo kontroluje čerpanie rozpočtu a schvaľuje záverečný účet mesta. O použití prebytku rozpočtového hospodárenia mesta alebo o spôsobe úhrady schodku rozhoduje mestské zastupiteľstvo.

Čl. 15

Mimorozpočtové peňažné fondy

1.	Mesto vytvára mimorozpočtové peňažné fondy, ktoré tvorí zo zostatkov týchto fondov z minulých rokov a z prebytkov hospodárenia bežného roka. Zostatky fondu koncom roku neprepadávajú. O druhoch a spôsobe tvorby a použitia jednotlivých fondov rozhoduje  mestské zastupiteľstvo.
2.	Prostriedky svojich peňažných fondov používa mesto v zásade vždy prostredníctvom príjmov a výdavkov rozpočtu. 
3.	Mesto vytvára rezervný fond z prebytku hospodárenia príslušného rozpočtového roka a používa ho ako doplnkový zdroj svojho finančného hospodárenia. 
4.	Mesto môže vytvárať aj ďalšie účelové fondy. 
5.	Záverečný účet mesta obsahuje výsledky rozpočtového hospodárenia, vrátane výsledkov hospodárenia peňažných fondov. 
6.	Po skončení rozpočtového roka mesto usporiada svoje hospodárenie vrátane finančných vzťahov k štátnemu rozpočtu a k štátnym fondom.

HLAVA ŠTVRTÁ

Majetok mesta a hospodárenie s ním

Čl. 16

Majetok mesta

1.	Majetkom mesta sú veci vo vlastníctve mesta a majetkové práva mesta. Majetkom mesta sú veci a majetkové práva, ktoré mesto nadobudlo na základe osobitného zákona 12) a ďalšie veci a majetkové práva, ktoré mesta získava v rámci svojej činnosti a pri hospodárení s vlastným majetkom. 
2.	Majetok mesta slúži na plnenie úloh mesta.
3.	Majetok mesta sa má zveľaďovať a zhodnocovať a vo svojej celkovej hodnote zásadne nezmenšený zachovať. Darovanie nehnuteľného majetku mesta je neprípustné, ak osobitný predpis neustanovuje inak. 
4.	Majetok mesta možno použiť najmä na verejné účely, na podnikateľskú činnosť a na výkon samosprávy mesta. 
5.	Majetok mesta, ktorý slúži na verejné účely (najmä pre miestne komunikácie a iné verejné priestranstvá), je verejne prístupný a možno ho obvyklým spôsobom používať, ak jeho používanie mesto neobmedzilo. 
6.	Majetok mesta a nakladanie s ním upravuje osobitný zákon. 12)

Čl. 17

Hospodárenie s majetkom mesta

1.	Orgány mesta a organizácie mesta spravujúce majetok mesta sú povinné hospodáriť s majetkom mesta a majetkom v štátnom vlastníctve, ktorý bol mestu zverený, v prospech rozvoja mesta a jeho občanov a ochrany a tvorby životného prostredia. 
2.	Orgány mesta a organizácie sú povinné majetok mesta zveľaďovať, chrániť a zhodnocovať. 
Sú povinné:
a)	udržiavať a užívať majetok,
b)	chrániť majetok pred poškodením, zničením, stratou alebo zneužitím,
c)	používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pre príslušnými orgánmi,
d)	viesť majetok v účtovníctve podľa osobitného predpisu.
3.	Hospodárenie s majetkom mesta upravujú zásady, ktoré schvaľuje mestské zastupiteľstvo.
4.	Evidenciu o stave a pohybe majetku mesta vedie mestský úrad. 

HLAVA PIATA

Postavenie a vzťahy orgánov mesta a mestského zastupiteľstva

Čl. 18

Postavenie orgánov mesta

1.	Orgánmi mesta sú: 
a)	Mestské zastupiteľstvo mesta Žilina (ďalej len “mestské zastupiteľstvo“), 
b)	primátor mesta Žilina (ďalej len “primátor”). 
2.	Mestské zastupiteľstvo môže zriadiť a zrušiť podľa potreby stále alebo dočasné výkonné, kontrolné a poradné orgány, najmä mestskú radu, komisie a určuje im náplň práce; môže zriadiť a zrušiť aj ďalšie svoje orgány a útvary, ak tak ustanovuje osobitný zákon.
3.	Orgánmi mestského zastupiteľstva sú: 
a)	Mestská rada mesta Žilina (ďalej len “mestská rada”), 
b)	komisie. 
4.	Mestské zastupiteľstvo ako svoj poriadkový útvar zriaďuje Mestskú políciu Žilina (ďalej len “mestská polícia”). 13)

Čl. 19

Mestské zastupiteľstvo

2.	Mestské zastupiteľstvo je zastupiteľský zbor mesta zložený z poslancov zvolených v priamych voľbách obyvateľmi mesta. Volebné pravidlá upravuje osobitný predpis. 14) Funkčné obdobie poslancov mestského zastupiteľstva je štyri roky a končí sa zložením sľubu poslancov novozvoleného mestského zastupiteľstva.
3.	Funkcia poslanca mestského zastupiteľstva je nezlučiteľná s funkciou:
a)	primátora, 
b)	zamestnanca mesta, 
c)	štatutárneho orgánu rozpočtovej organizácie alebo príspevkovej organizácie zriadenej mestom, 
d)	podľa osobitného zákona. 15)
4.	Počet poslancov mestského zastupiteľstva na celé volebné obdobie určí pred voľbami mestské zastupiteľstvo, v rozpätí od 19 do 31 poslancov.
5.	Mestské zastupiteľstvo rozhoduje o základných otázkach života mesta, najmä mu je vyhradené:
a)	určovať zásady hospodárenia a nakladania s majetkom mesta a s majetkom štátu, ktorý užíva, schvaľovať najdôležitejšie úkony týkajúce sa tohto majetku a kontrolovať hospodárenie s ním, 
b)	schvaľovať rozpočet mesta a jeho zmeny, kontrolovať jeho čerpanie a schvaľovať záverečný účet mesta, schvaľovať emisiu komunálnych dlhopisov, 
c)	schvaľovať zmluvy uzatvárané v rámci spolupráce obcí, 
d)	rozhodovať o prijatí úveru alebo pôžičky, o prevzatí dlhu a o prevzatí ručiteľského záväzku, 
e)	schvaľovať územný plán mesta alebo jeho časti a koncepcie rozvoja jednotlivých oblastí života mesta, 
f)	rozhodovať o zavedení a zrušení miestnej dane alebo miestneho poplatku podľa osobitných predpisov, 
g)	určovať náležitosti miestnej dane alebo miestneho poplatku, 
h)	vyhlasovať hlasovanie obyvateľov mesta o najdôležitejších otázkach života a rozvoja mesta a zvolávať verejné zhromaždenia občanov, 
i)	uznášať sa na nariadeniach, 
j)	schvaľovať dohody o medzinárodnej spolupráci a členstvo mesta v medzinárodnom združení územných celkov alebo územných orgánov, 
k)	určovať organizáciu mestského úradu a určovať plat primátora a hlavného kontrolóra, 
l)	schvaľovať poriadok odmeňovania zamestnancov mesta vypracovaný podľa osobitného predpisu, ako aj ďalšie predpisy (rokovací poriadok a pod.), 
m)	zriaďovať, zrušovať a kontrolovať rozpočtové a príspevkové organizácie mesta a na návrh primátora vymenúvať a odvolávať ich vedúcich (riaditeľov), zakladať a zrušovať obchodné spoločnosti a iné právnické osoby a schvaľovať zástupcov mesta do ich orgánov, ako aj schvaľovať majetkovú účasť mesta v právnickej osobe,  
n)	schvaľovať združovanie mestských prostriedkov a činností a účasť v združeniach, ako aj zriadenie spoločného regionálneho alebo záujmového fondu, 
o)	zriaďovať a zrušovať orgány potrebné na samosprávu mesta a určovať náplň ich práce, 
p)	udeľovať čestné občianstvo mesta, mestské vyznamenania a ceny, 
q)	ustanoviť erb mesta, vlajku mesta, pečať mesta a farby mesta. 
6.	Mestské zastupiteľstvo ďalej: 
a)	schvaľuje štatút mesta, 
b)	rozhoduje o odvolaniach voči rozhodnutiam mestskej rady, 
c)	rozhoduje o zložení a úlohách komisií, 
d)	rozhoduje o zriadení výborov v mestských častiach a o vymedzení ich oprávnení. 
7.	Postavenie a pôsobnosť mestského zastupiteľstva, spôsob zvolávania ustanovujúceho zasadnutia mestského zastupiteľstva, prípravu a obsah rokovania mestského zastupiteľstva, prípravu materiálov na zasadnutia mestského zastupiteľstva a spôsob uznášania sa a prijímania uznesení upravuje organizačný a rokovací poriadok mestského zastupiteľstva.

Čl. 20

Poslanci mestského zastupiteľstva

1.	Poslanec mestského zastupiteľstva je povinný najmä:
a)	zložiť sľub na prvom zasadnutí mestského zastupiteľstva, ktorého sa zúčastní, 
b)	zúčastňovať sa na zasadnutiach mestského zastupiteľstva a jeho orgánov, do ktorých bol zvolený, 
c)	dodržiavať štatút a rokovací poriadok mestského zastupiteľstva, 
d)	obhajovať záujmy mesta a jeho obyvateľov, 
e)	na požiadanie informovať svojich voličov o vlastnej činnosti a činnosti mestského zastupiteľstva.
2.	Poslanec je oprávnený najmä:
a)	predkladať mestskému zastupiteľstvu i ostatným orgánom mestského zastupiteľstva návrhy, 
b)	interpelovať primátora a členov mestskej rady, vo veciach týkajúcich sa výkonu ich práce, 
c)	požadovať od riaditeľov právnických osôb založených alebo zriadených mestom vysvetlenie vo veciach týkajúcich sa ich činnosti, 
d)	požadovať vysvetlenie a informácie od fyzických a právnických osôb, ktoré v meste vykonávajú podnikateľskú činnosť vo veciach týkajúcich sa dôsledkov ich podnikania v meste, 
e)	zúčastňovať sa na previerkach, na kontrolách, na vybavovaní sťažností o oznámení, ktoré uskutočňujú orgány mesta,
f)	požadovať vysvetlenie od štátnych orgánov vo veciach potrebných pre riadny výkon poslaneckej funkcie, 
g)	požadovať vysvetlenie od poslancov mestského zastupiteľstva delegovaných resp. zvolených ako zástupcov mestského zastupiteľstva do orgánov obchodných spoločností, nadácií a združení týkajúce sa činnosti poslancov.
3.	Funkcia poslanca mestského zastupiteľstva je nezlučiteľná s:
a)	funkciou primátora, 
b)	funkciou zamestnanca obce, v ktorej má byť volený, alebo s funkciou štatutárneho orgánu alebo člena štatutárneho orgánu právnickej osoby založenej alebo zriadenej obcou, 
c)	ďalšími funkciami, ak to ustanovuje osobitný zákon.
4.	Mandát poslanca zaniká:
a)	odmietnutím sľubu alebo zložením sľubu s výhradou, 
b)	uplynutím funkčného obdobia, 
c)	vzdaním sa mandátu, 
d)	právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený,
e)	pozbavením spôsobnosti na právne úkony alebo obmedzením spôsobilosti na právne úkony, 
f)	zmenou trvalého pobytu mimo územia mesta, 
g)	ak sa bez vážneho dôvodu a bez ospravedlnenia nezúčastní trikrát po sebe riadneho zasadnutia mestského zastupiteľstva, 
h)	ak počas jedného roka nie je spôsobilý zúčastňovať sa na zasadnutiach mestského zastupiteľstva,
i)	v prípadoch podľa § 11, ods. 2, písm a – d) zákona č. 369/1990 o obecnom zriadení v znení neskorších predpisov,
j)	zrušením mesta, 
k)	smrťou.
Mandát poslanca mestského zastupiteľstva mesta zanikne vzdaním sa len vtedy, keď vzdanie sa bolo urobené ústne do zápisnice mestského zastupiteľstva alebo písomne. Pri písomnom vzdaní sa mandátu jeho účinky nastávajú doručením mestskému úradu. Vzdanie sa mandátu nemožno vziať späť.
5.	Funkcia poslanca sa zásadne vykonáva bez prerušenia pracovného alebo obdobného pomeru. za jej výkon však môže mesta poskytnúť odmenu. Poslancovi patrí náhrada skutočných výdavkov, ktoré mu vznikli v súvislosti s výkonom funkcie poslanca. Výdavky sa hradia podľa osobitných predpisov platných pre pracovníkov v pracovnom pomere.
6.	Poslanec nesmie byť pre výkon svojej funkcie ukrátený sa právach ani nárokoch vyplývajúcich z pracovného alebo obdobného pomeru. zamestnávatelia umožňujú poslancom výkon funkcie podľa osobitných predpisov, pričom to platí aj o členoch komisií, ktorí nie sú poslancami. Mesto uhrádza zamestnávateľom na požiadanie náhradu na vyplatenú mzdu alebo inú odmenu za prácu. Poslancom, ktorí nie sú v pracovnom alebo obdobnom pomere, mesto poskytuje náhradu ušlého zárobku.
7.	Poslancovi, ktorý je pre výkon funkcie dlhodobo plne uvoľneným zo zamestnania, sa zachováva pracovný pomer. Namiesto mzdy alebo inej odmeny mu patrí primeraný plat od mesta. 
8.	Na účinnejšie vykonávanie poslaneckého mandátu, na podporu, výmeny názorov a poslaneckých iniciatív môžu poslanci vytvárať poslanecké kluby podľa politickej príslušnosti. Pôsobnosť a činnosť poslaneckých klubov pri príprave a vlastnom priebehu zasadnutia mestského zastupiteľstva upravuje Rokovací poriadok mestského zastupiteľstva.

Čl. 21

Primátor

1.	Primátor mesta je predstaveným mesta a jeho najvyšším výkonným orgánom. Funkcia primátora je verejnou funkciou. Funkčné obdobie primátora sa skončí zložením sľubu novozvoleného primátora. Spôsob voľby primátora upravuje osobitný zákon. 14)
2.	Funkcia primátora je nezlučiteľná s funkciou: 
a)	poslanca mestského zastupiteľstva, 
b)	zamestnanca mesta, 
c)	štatutárneho orgánu rozpočtovej organizácie alebo príspevkovej organizácie zriadenej mestom, 
d)	predsedu samosprávneho kraja, 
e)	vedúceho zamestnanca orgánu štátnej správy, 
f)	podľa osobitného zákona. 15) 
3.	Primátor:
a)	zvoláva a vedie zasadnutia mestského zastupiteľstva a mestskej rady a podpisuje ich uznesenia, 
b)	vykonáva mestskú správu, 
c)	zastupuje mesto vo vzťahu k štátnym orgánom, k právnickým a fyzickým osobám, 
d)	rozhoduje vo všetkých veciach správy mesta, ktoré nie sú zákonom alebo týmto štatútom vyhradené mestskému zastupiteľstvu, 
e)	uchováva vlajku mesta a pečať mesta, 
f)	používa mestské insígnie. 
4.	Primátor je štatutárnym orgánom v majetkovoprávnych vzťahoch mesta a v pracovnoprávnych vzťahoch zamestnancov mesta; v administratívnoprávnych vzťahoch je správnym orgánom. V rámci svojej riadiacej právomoci je primátor oprávnený vydávať príkazy primátora.
5.	Primátor môže zriadiť rady primátora ako svoje stále alebo dočasné poradné orgány, pričom zároveň určí ich zloženie a úlohy.
6.	Primátor môže pozastaviť výkon uznesenia mestského zastupiteľstva podľa pravidiel určených osobitným zákonom 1) a organizačným a rokovacím poriadkom mestského zastupiteľstva. 
7.	Primátor môže právnickej osobe alebo fyzickej osobe oprávnenej na podnikanie uložiť pokutu do 200 000 Sk, ak
a)	poruší nariadenie, 
b)	neudržuje čistotu a poriadok na užívanom pozemku alebo na inej nehnuteľnosti, a tým naruší vzhľad alebo prostredie mesta, alebo ak znečistí verejné priestranstvo alebo odkladá veci mimo vyhradených miest, 
c)	nesplní v určenej lehote bez vážneho dôvodu povinnosť uloženú primátorom poskytnúť osobnú pomoc alebo vecnú pomoc počas odstraňovania a pri odstraňovaní následkov živelnej pohromy alebo pri inej mimoriadnej udalosti. 
8.	Platové pomery primátora upravuje osobitný zákon. 16)
9.	Mandát primátora zaniká 
a)	odmietnutím sľubu alebo zložením sľubu s výhradou, 
b)	uplynutím funkčného obdobia, 
c)	vzdaním sa mandátu, 
d)	právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený, 
e)	pozbavením spôsobilosti na právne úkony alebo obmedzením spôsobilosti na právne úkony, 
f)	vyhlásením výsledku hlasovania obyvateľov mesta o odvolaní primátora, ktorým sa rozhodlo o odvolaní primátora, 
g)	zmenou trvalého pobytu mimo územia mesta, 
h)	v prípadoch nezlučiteľnosti funkcie primátora s funkciami určenými podľa osobitného zákona, 17) ak primátor do 30 dní odo dňa vzniku nezlučiteľnosti funkcie neurobí relevantný úkon na odstránenie tohto rozporu, 
i)	smrťou, 
j)	zrušením mesta. 
10.	Vzdanie sa mandátu primátora sa musí urobiť písomne a jeho účinky nastávajú doručením Mestskému úradu v Žiline. Vzdanie sa mandátu nemožno vziať späť.

Čl. 22

Zástupca primátora

1.	Primátora počas neprítomnosti alebo nespôsobilosti na výkon funkcie zastupuje jeho zástupca, ktorého na návrh primátora na tento účel zvolí spravidla na celé funkčné obdobie mestského zastupiteľstvo z poslancov mestského zastupiteľstva. Mestské zastupiteľstvo môže zástupcu primátora kedykoľvek odvolať. 
2.	Zástupca primátora je počas svojho funkčného obdobia členom mestskej rady, na základe splnomocnenia primátora vedie mestskú radu.
3.	Zástupcu primátora môže poveriť plnením úloh len mestské zastupiteľstvo a primátor mesta. 
4.	Zástupca primátora v čase zastupovania primátora nie je oprávnený: 
a)	predkladať mestskému zastupiteľstvu návrh na voľbu a odvolanie členov rady,
b)	predkladať mestskému zastupiteľstvu návrh na vymenovanie a odvolanie:
-	hlavného kontrolóra
-	prednostu mestského úradu
-	náčelníka mestskej polície
c)	vymenovať a odvolať riaditeľov mestských podnikov, rozpočtových a príspevkových organizácií.
V naliehavých prípadoch rieši zástupca primátora uvedené personálne zmeny dočasným poverením výkonu funkcie so súhlasom mestského zastupiteľstva.
5.	Zástupca primátora zabezpečuje prípravu zasadnutia mestského zastupiteľstva po stránku vecnej, obsahovej náplne a tiež prípravu zasadnutí mestskej rady.
6.	Zástupca primátora koordinuje činnosť všetkých komisií mestského zastupiteľstva a poskytuje poslancom a členom komisií informácie pre plnenie ich úloh. 

Čl. 23

Mestská rada

1.	Mestskú radu zriaďuje Mestské zastupiteľstvo. Mestská rada je zložená z poslancov mestského zastupiteľstva, ktorých volí mestské zastupiteľstvo na celé funkčné obdobie. Mestskú radu a jej členov môže mestské zastupiteľstvo kedykoľvek odvolať. Počet členov rady schvaľuje mestské zastupiteľstvo. Pri jej zložení sa prihliada na zastúpenie politických strán zastúpených v mestskom zastupiteľstve. Spôsob volieb upravuje Rokovací poriadok mestského zastupiteľstva.
2.	Mestská rada je iniciatívnym, výkonným a kontrolným orgánom mestského zastupiteľstva. Zároveň plní funkciu poradného orgánu primátora.
3.	Mestská rada najmä:
a)	rozpracúva a zabezpečuje plnenie úloh vyplývajúcich z uznesení mestského zastupiteľstva a organizuje prípravu podkladov na rokovanie mestského zastupiteľstva,
b)	zaoberá sa bežnými vecami, týkajúcimi sa majetku mesta, fondov, rozpočtu mesta, miestnych daní a poplatkov a podáva o nich návrhy mestskému zastupiteľstvu alebo primátorovi,
c)	pripravuje zasadnutia mestského zastupiteľstva a predkladá mu vlastné návrhy,
d)	zaoberá sa vecami, týkajúcimi sa mesta a života v ňom a svoje stanoviská podáva mestskému zastupiteľstvu a primátorovi mesta,
e)	organizuje a zjednocuje činnosť komisií mestského zastupiteľstva,
f)	plní ďalšie úlohy podľa rozhodnutia mestského zastupiteľstva.
4.	Podrobné pravidlá o rokovaní mestskej rady upravuje rokovací poriadok mestskej rady, ktorý schvaľuje mestské zastupiteľstvo.

Čl. 24

Komisie

1.	Komisie sú stále alebo dočasné poradné iniciatívne a kontrolné orgány mestského zastupiteľstva.
2.	Komisie sú zložené z poslancov mestského zastupiteľstva, obyvateľov mesta a zamestnancov mestského úradu, spravidla vo funkcií sekretárov, ktorých volí a odvoláva mestské zastupiteľstvo. Predseda komisie je spravidla člen mestskej rady. Počet členov komisie určuje mestské zastupiteľstvo tak, aby každý poslanec bol členom aspoň jednej komisie. 
3.	Mestské zastupiteľstvo v Žiline zriaďuje najmä tieto stále komisie: 
-	komisia finančná
-	komisia podnikateľská, obchodu a cestovného ruchu
-	komisia dopravy a správy miestnych komunikácií
-	komisia výstavby, územného plánovania a životného prostredia
-	komisia sociálne, zdravotná a bytová
-	komisia vzdelávania, školstva a kultúry
-	komisia mládeže a športu
4.	Podľa potreby mestské zastupiteľstvo zriadi aj ďalšie komisie. Po zmene podmienok a splnení úlohy môže komisiu zrušiť alebo opätovne zriadiť. 
5.	Komisie na úsekoch, pre ktoré sú zriadené:
a)	v rámci poradnej funkcie vypracúvajú stanoviská k materiálom, prerokúvaným v mestskom zastupiteľstve a v mestskej rade, ako aj k návrhom zámerov týkajúcich sa zabezpečenia potrieb a záujmov obyvateľov mesta,
b)	v rámci iniciatívnej funkcie vypracúvajú návrhy a podnety na riešenie všetkých ďalších otázok života mesta a predkladajú ich mestskému zastupiteľstvu, mestskej rade a primátorovi mesta,
c)	v rámci kontrolnej funkcie sa podieľajú na výkone kontroly, plnenia uznesení mestského zastupiteľstva a mestskej rady, dodržiavaní nariadení mesta a vybavovaní podnetov, sťažností a petícií obyvateľov mesta.
6.	Spôsob tvorby a úlohy komisií upravujú zásady pre zriaďovanie a činnosť komisií mestského zastupiteľstva, ktoré schvaľuje mestské zastupiteľstvo. Podrobné pravidlá o rokovaní komisií upravuje rokovací poriadok komisií mestského zastupiteľstva, ktorý schvaľuje mestské zastupiteľstvo.

Čl. 25

Mestský úrad

1.	Mestský úrad je výkonným orgánom mestského zastupiteľstva a primátora mesta. Je zložený zo zamestnancov mesta a zabezpečuje administratívne a organizačné veci mestského zastupiteľstva, primátora, mestskej rady a ďalších orgánov, zriadených mestským zastupiteľstvom.
2.	Organizáciu mestského úradu a objem mzdových prostriedkov potrebných na jeho činnosť určuje mestské zastupiteľstvo.
3.	Mestský úrad
a)	zabezpečuje písomnú agendu orgánov mesta,
b)	zabezpečuje odborné podklady a iné písomnosti na rokovanie mestského zastupiteľstva a mestskej rady,
c)	vypracúva písomné vyhotovenia všetkých rozhodnutí primátora vydaných v správnom konaní,
d)	pripravuje návrhy nariadení a vykonáva nariadenie mesta, uznesenia mestského zastupiteľstva, mestskej rady a rozhodnutia primátora,
e)	usmerňuje po odbornej stránke mestské organizácie a zariadenia.
4.	Mestský úrad sa člení na:
a)	úsek prednostu,
b)	útvar hlavného kontrolóra,
c)	oddelenie organizačné, personálne a hospodársko-prevádzkové,
d)	oddelenie finančné,
e)	oddelenie informatiky,
f)	oddelenie dopravy a životného prostredia,
g)	oddelenie majetko-právne a podnikateľskej činnosti,
h)	oddelenie dozoru mestských služieb,
i)	oddelenie územného plánovania a stavebného poriadku,
j)	oddelenie školstva, mládeže a telesnej kultúry,
k)	oddelenie sociálne,
l)	oddelenie bytové,
m)	oddelenie vnútorné a kultúry.
Podrobnú úpravu náplní a činnosti jednotlivých oddelení upravuje organizačný poriadok mestského úradu, ktorý vydáva primátor mesta.
5.	Pracovno-právne vzťahy zamestnancov mestského úradu upravuje pracovný poriadok, ktorý vydáva primátor mesta. 

Čl. 26

Prednosta mestského úradu

1.	Na čele mestského úradu je prednosta. Prednosta je zamestnancom mesta, ktorý:
a)	vedie a organizuje prácu mestského úradu,
b)	podpisuje spolu s primátorom zápisnice a zo zasadaní mestského zastupiteľstva a mestskej rady,
c)	zúčastňuje sa na zasadnutí mestského zastupiteľstva a mestskej rady s hlasom poradným,
d)	plní, v rozsahu poverenia primátorom, úlohy v oblasti pracovno-právnych vzťahov pracovníkov mesta a vnútornej a hospodárskej správy mestského úradu,
e)	plní ďalšie úlohy podľa rozhodnutia mestského zastupiteľstva, primátora mesta.
2.	Prednostu mestského úradu vymenúva a odvoláva primátor mesta. Za svoju činnosť zodpovedá primátorovi. 
3.	Prednosta mestského úradu má zástupcov. Ich počet a pracovnú náplň určuje primátor mesta.

Čl. 27 

Hlavný kontrolór

1.	Hlavný kontrolór je zamestnancom mesta, ktorý vykonáva kontrolu úloh mesta, vyplývajúcich z pôsobnosti mesta.
2.	Do funkcie ho volí na dobu určitú (6 rokov) mestské zastupiteľstvo na návrh primátora. Za svoju činnosť zodpovedá mestskému zastupiteľstvu. Po uplynutí tohto obdobia sa jeho pracovno-právny vzťah k mestu končí. 
3.	Funkcia hlavného kontrolóra je nezlučiteľná s funkciou:
a)	poslanca mestského zastupiteľstva,
b)	primátora,
c)	člena orgánu právnickej osoby založenej alebo zriadenej mestom,
d)	iného zamestnanca mesta,
e)	podľa osobitného zákona. 15) 
4.	Výkon funkcie hlavného kontrolóra sa skončí:
a)	vzdaním sa funkcie,
b)	odvolaním z funkcie,
c)	uplynutím obdobia, na ktoré bol zvolený,
d)	smrťou.
5.	Mestské zastupiteľstvo odvoláva hlavného kontrolóra z funkcie, ak:
a)	bol právoplatne odsúdený za úmyselný trestný čin alebo právoplatne odsúdený za trestný čin , ak výkon trestu odňatia slobody nebol podmienečne odložený,
b)	vykonáva funkciu podľa ods. 3,
c)	hrubo alebo opakovane zanedbáva povinnosti vyplývajúce z jeho funkcie,
d)	bol pozbavený spôsobilosti na právne úkony alebo jeho spôsobilosti na právne úkony boli obmedzené.
6.	Hlavný kontrolór sa zúčastňuje zasadaní mestského zastupiteľstva a mestskej rady s hlasom poradným. Je oprávnený nahliadať do účtovných a pokladničných dokladov ako aj do akýchkoľvek iných dokumentov týkajúcich sa pokladničných operácií, vedenia účtovníctva a nakladania s majetkom mesta. 
7.	Hlavný kontrolór vykonáva kontrolu:
a)	hospodárenia s majetkom mesta, s majetkom vo vlastníctve štátu, ktorý bol mestu zverený a hospodárenia s finančnými zdrojmi,
b)	čerpania rozpočtu, jeho zmien a záverečného účtu,
c)	vypracúva odborné stanoviská k návrhu rozpočtu a záverečného účtu mesta pred ich schválením v mestskom zastupiteľstve,
d)	účtovníctva a pokladničných operácií mestského úradu,
e)	správnosti a opodstatnenosti čerpania finančných prostriedkov účelovo poskytnutých, fondu a dotácií, prípadne ďalších úloh, ktoré vyplávajú pre mestské rozpočtové a príspevkové organizácie z nariadení mesta.
8.	Hlavný kontrolór ďalej:
a)	vykonáva finančné revízie hospodárenia v rozpočtových a príspevkových organizáciách a zariadeniach v pôsobnosti mesta,
b)	v ďalších organizáciách vykonáva tematické kontroly podľa požiadaviek orgánov mesta,
c)	preveruje, ako organizácie, ktoré sú v pôsobnosti mesta, plnia svoje funkcie z hľadiska kvality a uspokojovania potrieb občanov, 
d)	preveruje opodstatnenosť zavedenia alebo zrušenia poplatku v meste, určenie náležitosti miestnej dane a miestnej verejnej dávky, tiež poskytnutie úveru alebo pôžičky,
e)	pri vykonávaní kontroly spolupracuje s ostatnými oddeleniami mestského úradu,
f)	výsledky kontrol predkladá mestskému zastupiteľstvu s návrhom nápravných opatrení a uplatnení postihov voči organizáciám a pracovníkom mestského úradu,
g)	vedie evidenciu a zabezpečuje vybavovanie sťažností, podnetov a petícií občanov, ktoré boli podané na orgány mesta.
9.	Odborné administratívne a organizačné práce, súvisiace s plnením úloh hlavného kontrolóra, vykonáva osobitný útvar v rámci mestského úradu.

Čl. 28

Mestská polícia

1.	Mestská polícia je poriadkový útvar pôsobiaci pri zabezpečovaní verejného poriadku v meste, ochrany životného prostredia v meste a pri plnení úloh vyplývajúcich zo všeobecne záväzných nariadení mesta, z uznesení mestského zastupiteľstva a z rozhodnutí primátora.
2.	Činnosť mestskej polície riadi jej náčelník; náčelníka mestskej polície na návrh primátora vymenúva a odvoláva mestské zastupiteľstvo.
3.	Mestská polícia:
a)	zabezpečuje verejný poriadok v meste, spolupôsobí pri ochrane jej obyvateľov a iných osôb v meste pred ohrozením ich života a zdravia, 
b)	spolupôsobí s príslušnými útvarmi Policajného zboru pri ochrane majetku mesta, majetku občanov, ako aj iného majetku v meste pred poškodením, zničením, stratou alebo pred zneužitím i s využitím ústrední zabezpečujúcich signalizáciu a iných zabezpečovacích systémov (pulty centrálnej ochrany), 
c)	dbá o ochranu životného prostredia v meste, 
d)	dbá o dodržiavanie poriadku, čistoty a hygieny v uliciach, iných verejných priestranstvách a verejne prístupných miestach, 
e)	vykonáva všeobecne záväzné nariadenia mesta, uznesenia mestského zastupiteľstva a rozhodnutia primátora, 
f)	ukladá a vyberá v blokovom konaní pokuty za priestupky ustanovené osobitným predpisom 18) a tiež za priestupky proti bezpečnosti a plynulosti cestnej premávky 19) spáchané neuposlúchnutím zákazu, ktorý vyplýva z úpravy cestnej premávky vykonanej dopravnými značkami alebo dopravnými zariadeniami, 19) objasňuje priestupky, ak tak ustanovuje zákon, 
g)	oznamuje príslušným orgánom porušenie právnych predpisov, ktoré zistí pri plnení svojich úloh a ktorých riešenie nepatrí do pôsobnosti mesta, 
h)	plní úlohy na úseku prevencie v rozsahu pôsobnosti ustanovenej osobitným zákonom. 13)
4.	Mesto môže vymedziť mestskej polícii aj ďalšie úlohy, ak to ustanovujú osobitné zákony.
5.	Organizáciu, objem mzdových prostriedkov a rozsah technických prostriedkov mestskej polície určuje mestské zastupiteľstvo s prihliadnutím na rozsah jej úloh.
6.	Mestskú políciu tvoria zamestnanci mestskej polície, ktorí sú zamestnancami mesta Trnava. Pri plnení úloh majú postavenie verejného činiteľa.
7.	Postavenie, úlohy, organizačnú štruktúru, vzájomné vzťahy, vzťahy k orgánom štátnej správy a k iným organizáciám upravuje osobitný zákon, 13) organizačný poriadok mesta, pracovný poriadok mesta a mestskej polície a všeobecne záväzné nariadenie mesta.

Čl. 29

Výbory

1.	Výbory v mestských častiach (ďalej len výbory) reprezentujú obyvateľov v mestskej časti a podieľajú sa na samospráve mesta. 
2.	Výbory pri výkone samosprávy mesta:
a)	oboznamujú občanov vo svojich obvodoch s rozhodnutiami a uzneseniami mesta a získavajú ich pre realizáciu záujmov týchto orgánov,
b)	zabezpečujú úlohy zverené im orgánmi mesta,
c)	organizujú účasť občanov pri riešení otázok rozvoja mesta najmä pri zveľaďovaní a ochrane životného prostredia, pri udržiavaní a ochrane bytového fondu a upevňovaní verejného poriadku,
d)	uplatňujú potreby, záujmy a podnety občanov v orgánoch mesta a rozpočtových a príspevkových organizáciách v pôsobnosti mesta,
e)	zvolávajú zhromaždenia obyvateľov mestskej časti,
f)	organizujú dobrovoľné zbierky na rozvoj občianskej a technickej vybavenosti v mestskej časti,
g)	spolupracujú s politickými stranami a hnutiami, vyvíjajúcimi činnosť v mestských častiach, ako aj so záujmovými združeniami obyvateľov mesta,
h)	vzájomne spolupracujú s ostatnými výbormi pri zabezpečovaní úloh, ktoré presahujú rámec ich obvodu,
i)	upozorňujú orgány mesta na nedostatky, ktoré zistia vo svojom obvode a iniciatívne prispievajú k ich odstráneniu.
3.	Dôležité rozhodnutia, týkajúce sa mestskej časti, najmä zmeny a využitie jej katastrálneho územia, schválenie územného plánu zóny, prideľovanie miest na cintoríne, podnikateľské aktivity možno vykonať len so súhlasom výboru. 
4.	Orgány mesta, rozpočtové a príspevkové organizácie sú povinné zaoberať sa požiadavkami, stanoviskami a pripomienkami výborov a oboznamovať ich so spôsobom vybavenia a to neodkladne najneskôr v lehote 30 dní.
5.	Výbory v jednotlivých mestských častiach zriaďuje mestské zastupiteľstvo najneskôr do dvoch mesiacov po voľbách do orgánov samosprávy a to na celé funkčné obdobie.
Na území mesta Žilina sa zriaďuje 8 výborov. Územie pôsobnosti výborov je zhodné s volebnými obvodmi. 
č. 1 – Staré mesto
č. 2 – Hliny V – VII, Bôrik
č. 3 – Solinky
č. 4 – Vlčince
č. 5 – Hájik
č. 6 – Bytčica, Rosinky, Trnové, Mojšová Lúčka
č. 7 – Závodie, Bánová, Strážov, Žilinská Lehota
č. 8 – Budatín, Považský Chlmec, Vranie, Brodno, Zádubnie, Zástranie
6.	Členmi výborov sú poslanci mestského zastupiteľstva, zvolení v mestskej časti. Výbory mestského zastupiteľstva si môžu vo svojich mestských častiach zriadiť aktívy ako svoje stále alebo dočasné pomocné poradné a iniciatívne orgány. Jeho členovia, ktorí nie sú poslancami, sa zúčastňujú zasadania výborov s hlasom poradným.
7.	Na čele výboru je predseda. Predsedom výboru mestskej časti je poslanec mestského zastupiteľstva. Administratívne a organizačné veci výboru zabezpečuje sekretár. Predsedu, podpredsedu a sekretára volia členovia výboru.
8.	Primátor mesta zvoláva poradu predsedov výborov na riešenie konkrétnych úloh rozvoja mesta. Má právo pozastaviť výkon opatrenia výboru v prípade, že odporuje zákonu alebo nariadenie mesta a predloží vec na prerokovanie mestskému zastupiteľstvu. 
9.	Právo ukladať výboru konkrétne úlohy má len mestské zastupiteľstvo. Mestský úrad zabezpečuje odborné podklady, písomnosti, administratívnu, materiálnu a technickú pomoc potrebnú pre činnosť výborov.
10.	Ak orgány mesta prerokúvajú otázky, ktoré sa týkajú záujmov mestskej časti, prijmú príslušné uznesenia až po predchádzajúco prerokovaní stanoviska výboru dotknutej mestskej časti. O zaujatie stanoviska výboru požiada primátor predsedu výboru dotknutej mestskej časti. Ak predseda výboru neoznámi primátorovi do 14 dní odo dňa požiadania stanoviska výboru, uzná, že výbor nemá pripomienky. 
11.	Výbory spolupracujú s komisiami, najmä pri zabezpečovaní úloh v mestskej časti a pri riešení otázok, ktoré komisie prerokúvajú a týkajú sa obvodu výboru. Výbory spolupracujú s mestskou políciou vo veciach verejného poriadku a ochrany životného prostredia. 
12.	Mestské zastupiteľstvo schvaľuje ročne pohotovostný fond pre jednotlivé mestské časti.
13.	Podrobné pravidlá pre činnosť výborov upravujú platné zásady pre zriaďovanie a činnosť výborov v mestských častiach ktoré schvaľuje mestské zastupiteľstvo.

HLAVA ŠIESTA

Symboly a vyznamenania mesta

Čl. 30

Symboly mesta

1.	Symboly mesta sú:
a)	erb (znak) mesta Žilina,
b)	zástava a vlajka mesta Žilina,
c)	pečať mesta Žilina,
d)	farby mesta Žilina.
2.	Podrobné vyobrazenie mestských symbolov tvorí príloha tohto štatútu.

Čl. 31

Erb mesta Žilina

Erb mesta Žilina pozostáva z zeleného trojuholníkového ranogotického štítu so zlatým dvojramenným krížom, ktorého štyri korene smerujú do hrotu štítu. Vo vrchných rohoch štítu sa nachádzajú dve zlaté šesťcípe hviezdičky, každá so šiestimi štíhlymi ramenami, s pomerom vonkajšej opísanej a vnútornej vpísanej kružnice 3:1. Erb mesta Žilina je rekonštrukciou doteraz najstaršieho známeho erbu mesta Žilina, ktorý sa nachádza na listine z 8. marca 1379.

Čl. 32

Zástava a vlajka mesta Žilina

1.	Zástava mesta Žilina pozostáva z dvoch rovnakých širokých pásov. Horný pás má zlatú (žltú) farbu a dolný olivovozelenú. V hornom zlatom páse v rohu pri žrdi je umiestnený erb mesta Žilina. Výška erbu mesta Žilina sa rovná 6/8 šírky zlatého pásu. Vzdialenosť vrchného okraja erbu od vrchného okraja žltého pásu a vzdialenosť od dolného štítu erbu k dolnému okraju zlatého pásu tvorí v dvoch prípadoch 1/8 zlatého pásu. Vzdialenosť od pravého okraja štítu od ľavej strany žltého pásu tvorí 2/8 šírky zlatého pásu. Pomer dĺžky a šírky zástavy je 3:2.
2.	Vlajka mesta Žilina je tvorená podľa mestskej zástavy, avšak rozmery nie sú predpísané a riadia sa praktickými a estetickými hľadiskami.

Čl. 33

Pečať mesta Žilina

1.	Pečať mesta Žilina tvorí okrúhlovitá kružba, ktorú vyplňuje erb mesta, pozostávajúci z trojuholníkového ranogotického štítu s dvojramenným krížom a dvoma šesťcípimi hviezdičkami. Okolo okrúhlej kružby je umiestnený kruhopis s názvom SIGILLUM, CIVIUM. DE. ZILINA a je zaliata zeleným voskom.
2.	Z pečate mesta je odvodená pečiatka, tvoriace kruh v priemere 40 mm, v ktorom je erbovitá figúra mestského znaku umiestnená do okrúhlej kružby, okolo ktorej je kruhový nápis príslušného orgánu.

Čl. 34

Farby mesta Žilina

Farbami mesta Žilina sú zlatá (žltá) a olivovozelená.

Čl. 35

Čestné občianstvo mesta Žilina

1.	Osobám, ktoré sa obzvlášť významným spôsobom zaslúžili o rozvoj mesta, jeho obyvateľov, o priateľstvo medzi národmi, alebo ktoré obohatili ľudské poznanie vynikajúcimi tvorivými činmi, môže mestské zastupiteľstvo udeliť čestné občianstvo mesta Žilina. 
2.	Čestné občianstvo mesta môže udeliť aj iným štátnym príslušníkom. Čestné občianstvo mesta Žilina nezakladá štátne občianstvo. 
3.	Návrh na udelenie čestného občianstva mesta Žilina predkladajú primátor mesta a mestská rada. 
4.	O udelení čestného občianstva mesta Žilina sa vydáva listina, ktorú podpisuje primátor mesta. Listina sa pečatí pečaťou mesta Žilina. Ak sa čestné občianstvo mesta Žilina udeľuje cudziemu štátnemu príslušníkovi, možno vyhotoviť listinu aj dvojjazyčne, druhú jej vyhotovenie je v jazyku pocteného alebo v niektorom svetovom jazyku. 
5.	Slávnostné odovzdávanie listiny sa vykonáva na verejnom zasadaní mestského zastupiteľstva. Čestný občan mesta sa pri tejto príležitosti alebo pri svojej prvej návšteve mesta zapisuje do Pamätnej knihy mesta Žilina. 
6.	Osoba, ktorej bolo udelené čestné občianstvo mesta Žilina, má právo podieľať sa na samospráve mesta v zmysle § 3 ods. 3 tohto štatútu. 
7.	Mestské zastupiteľstvo môže udelené čestné občianstvo odňať zo závažných dôvodov, ak čestný občan mesta nie je tejto pocty hodný.

Čl. 36

Vyznamenanie mesta

1.	Mestské zastupiteľstvo udeľuje vyznamenania mesta:
-	Verejné uznanie za zásluhy
2.	Primátor mesta udeľuje Pamätný list.
3.	Vyznamenania mesta sa udeľujú za:
a)	vynikajúce tvorivé výkony a významné výsledky vedeckej, technickej, umeleckej, publicistickej a verejno-prospešne činnosti,
b)	činnosti osôb, ktoré sa významným spôsobom pričinili o hospodársky a kultúrny rozvoj mesta, jeho propagáciu doma i v zahraničí,
c)	činnosť osôb pri záchrane ľudských životov a majetku mesta a jeho občanov.
4.	Návrhy na udelenie vyznamenania mesta môže mestskému zastupiteľstvu predkladať poslanci, primátor, prípadne aj občania mesta. Návrhy musia byť odôvodnené.
5.	Vyznamenania mesta slávnostne odovzdáva laureátom primátor mesta. 
6.	Každé vyznamenanie mesta sa môže udeliť jedenkrát. 
7.	Opätovne sa môže udeliť tým istým osobám, najskôr však po uplynutí 2 rokov. 
8.	Výnimočne sa môže cena udeliť jednotlivcovi i po jeho smrti – in memoriam. V tomto prípade sa vyznamenania môžu odovzdať rodinným príslušníkom posteného.

Čl. 37

Kronika mesta

1.	Mesto Žilina vedie svoju kroniku.
2.	Zápisy do kroniky sa vykonávajú v pravidelných jednoročných intervaloch, dokumentujú spoločensko-politický a hospodársky vývoj mesta a sú bezprostredným a hodnoverným svedectvom o dobe a ľuďoch, ktorí zveľaďujú obecné spoločenstvo. Súčasťou kroniky je aj sprievodná dokumentácia (fotografie, dokumenty, videozáznamy, zvukové snímky a pod.).
3.	Spracovaním zápisov do kroniky je poverený kronikár, ktorého vymenúva a odvoláva primátor mesta. 
.
HLAVA SIEDMA

Záverečné uznesenia

Čl. 38

Záverečné ustanovenia

1.	Tento štatút môže meniť a dopĺňať mestské zastupiteľstvo so súhlasom trojpätinovej väčšiny prítomných poslancov mestského zastupiteľstva. 
2.	Nariadenie mesta a osobitné štatúty, upravujúce jednotlivé oblasti života mesta, nesmú odporovať zákonom a ustanoveniam tohto štatútu. 
3.	Ruší Štatút mesta Žilina schválený mestským zastupiteľstvom 20. 04. 1995.
4.	Tento štatút schválilo mestské zastupiteľstvo na svojom zasadnutí 29. 04. 2003 a nadobudol účinnosť 15-tým dňom od vyvesenia na úradnej tabuli mesta,                15. 05. 2003.

1)	zákon SNR č. 369/1990 Zb. v znení neskorších predpisov
2)	všeobecne záväzné nariadenie č. 3/1992 o mestskej pamiatkovej rezervácii mesta Žilina 
3)	§ 3, ods. 2 a 3 zákona SNR č. 135/1982 Zb. o hlasovaní a evidencii pobytu občanov v znení neskorších predpisov
4)	§ 3, ods. 4 a 5 zákona SNR č. 135/1982 Zb. o hlasovaní a evidencii pobytu občanov v znení neskorších predpisov
5)	zákon NR SR č. 48/2002 Z. z. o pobyte cudzincov a o zmene a doplnení niektorých zákonov
6) 	§ 39 zákona NR SR č. 223/2001 Z. z. o odpadoch a o zmene a doplnení niektorých zákonov
7) 	zákona SNR č. 634/1992 Zb. o ochrane spotrebiteľa v znení neskorších predpisov
8) 	§ 30 zákona SNR č. 27/1987 Zb. o štátnej pamiatkovej starostlivosti
9) 	zákona NR SR č. 195/1998 Z. z. o sociálnej pomoci v znení neskorších predpisov
10) 	napr. § 4, písm. c) zákona NR SR č. 39/1993 Z. z. o Najvyššom kontrolnom úrade Slovenskej republiky
11) 	zákon NR SR č. 431/2002 Z. z. o účtovníctve
12) 	zákon SNR č. 138/1991 Zb. o majetku obcí v znení neskorších predpisov
13) 	napr. zákon SNR č. 564/1991 Zb. o obecnej polícii v znení neskorších predpisov
14) 	zákon SNR č. 346/1990 Zb. o voľbách do orgánov samosprávy obcí v znení neskorších predpisov
15) 	napr. zákon SNR č. 154/2001 Zb. o prokurátoroch a právnych čakateľoch prokuratúry
16) 	zákon NR SR č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov
17) 	§ 13, ods. 3 zákona SNR 369/1990 Zb. o obecnom zriadení v znení neskorších predpisov
18) 	zákona SNR č. 372/1990 Zb. o priestupkoch v znení neskorších predpisov
19) 	zákon NR SR č. 315/1996 Z. z. o premávke na pozemných komunikáciách v znení neskorších predpisov

									Ing. Ján Slota
								     primátor mesta Žilina
Príloha č. 1

Na mesto prechádza zo zákona č. 416/2001 Z. z. táto prenesená pôsobnosť štátnej správy:

Zákon č. 135/1974 Zb. o štátnej správe vo vodnom hospodárstve

1.	rozhodovanie o používaní vôd bez náhrady, úprave obmedzení, prípadne zákaze nakladania s vodami, ak to vyžadujú vodohospodárske alebo iné dôležité záujmy spoločnosti, bezpečnosť osôb, alebo vodohospodárskych diel, prípadne zariadení, ochrana rybárstva
termín presunu: 	01. 01. 2002
2.	vydávanie povolení na niektoré činnosti
termín presunu: 	01. 01. 2002
3.	vydávanie súhlasu na stavby, zariadenia, prípadne činnosti, na ktoré nie je potrebné jeho povolenie, ktoré však môžu ovplyvniť vodné pomery
termín presunu:	01. 01. 2002
4.	určovanie zátopových území a rozsahu pozemkov a ich oznamovanie stavebným úradom
termín presunu: 	01. 01. 2002
5.	schvaľovanie kanalizačných poriadkov
termín presunu: 	01. 01. 2002
6.	vydávanie povolení na vypúšťanie vôd, ktoré na dodržanie najvyššej prípustnej miery znečistenia vyžadujú predchádzajúce čistenia
termín presunu: 	01. 01. 2002
7.	rozhodovanie o pripojení prípojky v prípade sporu o zriadenie prípojky
termín presunu: 	01. 01. 2002

Zákon č. 154/1994 Z. z. o matrikách

1.	vedenie matriky
termín presunu: 	01. 01. 2002

Zákon č. 287/1994 Z. z. o ochrane prírody

1.	vykonávanie štátnej správy v prvom stupni vo veciach ochrany drevín
termín presunu:	01. 01. 2002
2.	ukladanie nevyhnutných opatrení na ozdravenie dreviny vlastníkom (správcom, nájomcom) pozemku, na ktorom drevina rastie alebo rozhodovanie o jej vyrúbaní
termín presunu:	01. 01. 2002
3.	prijímanie oznámení o výrube drevín z dôvodu hrozby bezprostredného ohrozenia zdravia alebo života človeka alebo značnej škody na majetku
termín presunu:	01. 01. 2002 
4.	zabezpečovanie úloh na úseku náhradnej výsadby
termín presunu: 	01. 01. 2002

Zákon č. 29/1984 Zb. školský zákon a zákon č. 542/1990 Zb. o štátnej správe v školstve

1.	zriaďuje a zrušuje podľa siete škôl a školských zariadení základné školy
termín presunu:	01. 07. 2002
2.	vytvára podmienky na plnenie povinnej školskej dochádzky na ZŠ
termín presunu:	01. 07. 2002
3.	vykonáva štátnu správu v I. stupni vo veciach neplnenia povinnej školskej dochádzky
termín presunu:	01. 07. 2002
4.	vykonáva štátnu správu v II. stupni vo veciach základných škôl, základných umeleckých škôl a školských zariadení, ktorých je zriaďovateľom a v ktorých rozhodol riaditeľ v I. stupni
termín presunu:	01. 07. 2002

Zákon č. 288/1997 Z. z. o telesnej kultúre

1.	rozpracúva koncepciu telesnej kultúry na podmienky mesta a v súlade s ňou
termín presunu:	01. 07. 2002
2.	podieľa sa na výbere a príprave športových talentov
termín presunu:	01. 07. 2002
3.	podporuje organizovanie športových podujatí miestneho významu
termín presunu:	01. 07. 2002
4.	utvára podmienky na rozvoj športu pre všetkých
termín presunu:	01. 07. 2002
5.	podporuje športovú aktivitu zdravotne postihnutých občanov
termín presunu:	01. 07. 2002
6.	podporuje iniciatívy v rámci telesnej kultúry zamerané na ochranu prírody
termín presunu:	01. 07. 2002
7.	kontroluje účelnosť využívania finančných prostriedkov poskytnutých na telesnú kultúru
termín presunu:	01. 07. 2002
8.	spolupracuje s občianskymi združeniami, obcami a inými právnickými a fyzickými osobami pôsobiacimi v oblasti telesnej kultúry
termín presunu:	01. 07. 2002

Zákon č. 50/1976 Zb. o územnom plánovaní a stavebnom poriadku

1.	pôsobnosť stavebného úradu v prvom stupni výkonu štátnej správy s výnimkou vyvlastnenia, ktorého sa dotýkajú ustanovenia § 108 až 116
termín presunu:	01. 01. 2003

Zákon č. 135/1961 Zb. o pozemných komunikáciách

1.	vykonávanie pôsobnosti špeciálneho stavebného úradu pre miestne komunikácie v ich vlastníctve
termín presunu: 	01. 01. 2003